Stoot

Mid Staat (dt.: Staat, engl.: "state") moant ma seid da eiropäischn Neizeid jede bolitische Oadnung, de wo a gmoasoms ois Stootsgebiad ogrenzts Territorium, a dazuaghearigs Stootsvoik und a Mochtausibung iwa des umfosst (vgl. Drei-Elemente-Lehr). A oigmoaguidige Definition vo soiche Oadnunga gibds ned. Da Stoot wead oft aa ois Gengiwa za Gsejschoft bschriem.
Begriff.
As boarische Woat "Stoot" kimmt vom lateinischn: "status" („Stand, Zuastand, Stejung“). As italienische "lo stato" is in da Renaissance afkemma und hod do Vafossungsfoam vo ana Monarchie oda Republik gmoand. Da "status regalis" hod d Stejung, d Mocht und da Eihfluss vom Kini oda Fiaschtn gmoant, spada aa vo seim Ohong, am "Hofstoot". De franzesische Iwasetzung "état" hod nacha aa afn ekonomischn Haushoit vo da Zentroimocht, spada aa af d rechtliche und politische Oaheit vo olle Stootsbiaga vo oam Stootsgebiet bezong wern kena.
Mid da Woatgschicht is da historische Wondl vo de politischn Gebietskeapaschoftn midglaffa, so doss se da neizeidliche Stootsbegriff nua bedingt af ejtane Herrschoftsfoama owendn losst. Ejtare griachische und lateinische Begriffe wia "polis" (Stodstoot), "civitas" („Biagaschoft“), "res publica" („effentliche Oglegnheit“), "regimen" („Kenigsherrschoft“), "regnum" („Kenigreich“) oda "imperium" („eaobats oaheitli regiats Herrschoftsgebiet“) bezeichna oanzlne Foama.
Fian Niccolò Machiavelli (1469–1527) woan olle menschlichn Gwoitn, de wo Mocht iwa Menschn hom, „Stoot“. Fia'n Jakob Burckhardt (1818-1897) is da Stoot domid ana vo de wesntlichn Faktorn, nem Religion und Kuitua, de wo menschliche Gschicht bstimma.
Entscheidnde Bstondtei vo da Begriffsbedeitung san in jedm Foi aa politische Vaeinigung vo ana gräßan Menschngruppm, de wo in am meah oda wenga gschlossnen Gebiet unta ana meah oda wenga oaheidlichn Foam vo da - etabliatn, duachgsetztn oda bschlossna - Mochtausibung lem. De drei Haptkriterien hom se im modeana Vejkarecht seitn Georg Jellinek (1851-1911) aussakristajisiat. Zum Stoot im heiting Sinn gheat a politische Instanz, de wo zua Schoffung und Woahrung vo Recht und effntlicha Ordnung in da Gsejschoft zuaständig is und de wo mid ana Vawoitung, am Stootsapparat, aa duachsetzn ko.
Entstehung.
Iwa de Entstehung vo gräßan politischn Gmoawesn gibts historisch recht vaschidne Theorien, de wo oft mid da Legitimation vo ana aktuejn Stooatsform vabundn san.
Scho da Aristoteles hod de "Polis" af a urspringliche Vaologung vom Menschn ois "zoon politicon" zu am goadnetn Midanandalem zruckgfiahd.
Neie Stootn kena heit voa oim af drei Oartn entsteh. So ko aus am Stoot A duach "Sezession" vo am Tei von eam a neia Stoot B entsteh, oda es entstenga duach "Dismembration" vo am Stoot A zwoa neie Stootn X und Y. Umkeaht ko a Stoot B in am bstehndn Stoot A inkorporiat wern oda duach Fusion vo zwoa Stootn X und Y a neia Stoot A entsteh.
Typn.
Da Aristoteles hod de Herrschoftsforma im Oschluss on Platon und Herodot noch segs Grundtypn goadnet. Drei positive Typn hod a drei negativn gengiwastejt:
Da Cicero hod nua de drei positivn Typn ois "res publica" gejtn lossn. Heitige Stootsforma nehma moast an Begriff Demokratie fia si in Ospruch, aa do, wo de politische Partizipation vo da Bevejkarung faktisch stork eihgschränkt is. Dea in Eiropa und de USA voaherrschnde Stootstyp is duach Parlamentarismus und Repräsentative Demokratie prägt.